
PARLAMENTUL ROMÂNIEI

CAMERA DEPUTAŢILOR

	Comisia pentru administraţie  publică, amenajarea teritoriului şi echilibru ecologic

Nr. 26/86/31.03.2011


      Pl.x 49/2011
	


BIROUL PERMANENT AL

CAMEREI DEPUTAŢILOR

           
Vă înaintăm, alăturat, RAPORTUL asupra propunerii legislative pentru modificarea Legii nr.263 din 19 iulie 2007 privind înfiinţarea, organizarea şi funcţionarea creşelor, cu modificările şi completările ulterioare, trimisă spre dezbatere în fond, Comisiei pentru administraţie publică, amenajarea teritoriului şi echilibru ecologic cu adresa nr. Pl.x 49 din 9 martie 2011.
PREŞEDINTE,

Sulfina BARBU

RAPORT  
asupra propunerii legislative pentru modificarea Legii nr.263 din 19 iulie 2007 privind înfiinţarea, organizarea şi funcţionarea creşelor, cu modificările şi completările ulterioare

În conformitate cu prevederile art. 95 din Regulamentul Camerei Deputaţilor, republicat, fost sesizată spre dezbatere, în fond, Comisia pentru administraţie publică, amenajarea teritoriului şi echilibru ecologic, cu propunerea legislativă pentru modificarea Legii nr.263 din 19 iulie 2007 privind înfiinţarea, organizarea şi funcţionarea creşelor, cu modificările şi completările ulterioare, trimisă cu adresa nr. Pl.x 49 din 9 martie 2011,  înregistrată cu nr.26/86 din 10 martie 2011. 

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  prima Cameră sesizată.
Consiliul Legislativ  a avizat favorabil, cu observaţii şi propuneri, iniţiativa legislativă, conform avizului nr. 228 din 3 martie 2011.
Comisia pentru Sănătate şi Familie a avizat negativ propunerea legislativă, conform avizului nr.28/60/24 martie 2011
Propunerea legislativă  supusă dezbaterii are ca obiect de reglementare modificarea Legii nr.263/2007 privind înfiinţarea, organizarea şi funcţionarea creşelor, cu modificările şi completările ulterioare şi vizează reducerea perioadei de şedere în creşe a copiilor, respectiv de vârste cuprinse „între 3 luni şi 4 ani” la vârste cuprinse „între 0 şi 3 ani”, conform principiilor de reaşezare a nivelurilor de învăţământ, precum şi de reorganizare a grupelor noilor reglementări prevăzute în Legea educaţiei naţionale nr.1/2011. 

În conformitate cu prevederile art. 61 din Regulamentul Camerei Deputaţilor, membrii Comisiei   au examinat iniţiativa legislativă mai sus menţionată în  şedinţa din  29 martie 2011.  

Din numărul total de 30 membri ai Comisiei pentru administraţie publică, amenajarea teritoriului şi echilibru ecologic au participat la şedinţă 30 deputaţi. 

La lucrările Comisiei a participat, în calitate de invitat, doamna Elena Tudor – director în cadrul Ministerului Muncii, Familiei şi Protecţiei Sociale.


Cu ocazia dezbaterilor s-a constatat că, prin introducerea limitei minime de 0 ani în ceea ce priveşte admiterea copilului în creşă este nejustificată şi contravine interesului superior al copilului, deoarece sugarul este o fiinţă socială, care intră în relaţie socială cu mama sa încă din perioada de nou-născut. Interacţiunea părinţi-copii este, în fonc, un dialog social, schimbul fiind iniţiat de ambii părinţi, începând cu vârsta de două luni.

În ceea ce priveşte limita maximă de 3 ani, s-a considerat că în forma actuală poate genera confuzii întrucât copilul poate împlini vârsta de 3 ani pe parcursul anului şcolar şi datorită limitării exprese la această vârstă el poate fi exclus din creşă ca neîndeplinind condiţiile din lege.

În urma dezbaterii, membrii Comisiei au hotărât, cu unanimitate  de voturi, respingerea propunerii legislative pentru modificarea Legii nr.263 din 19 iulie 2007 privind înfiinţarea, organizarea şi funcţionarea creşelor, cu modificările şi completările ulterioare, motivat de faptul că potrivit art.27 alin.(2) din Legea educaţiei naţionale nr.1/2011, organizarea unităţilor de educaţie timpurie antepreşcolară, conţinutul educativ, standardele de calitate şi metodologia de organizare ale acesteia se stabilesc prin hotărâre a Guvernului, iniţiată de Ministerul Educaţiei, Cercetării, Tineretului şi Sportului, în termen de maximum 12 luni de la intrarea în vigoare a prezentei legi. 

În raport de obiectul şi conţinutul său, propunerea legislativă face parte din categoria legilor organice.


PREŞEDINTE, 



SECRETAR,

        Sulfina BARBU 


    Gheorghe CIOCAN
Consilier,

Sofia  Chelaru        

